CELEX: 62009CN0362
Language: bg
Date: 2009-09-11 00:00:00
Title: Дело C-362/09 P: Жалба, подадена на 11 септември 2009 г. от Athinaïki Techniki AE срещу Определение на Първоинстанционния съд (четвърти състав), постановено на 29 юни 2009 г. по дело T-94/05, Athinaïki Techniki AE/Комисия на Европейските общности

19.12.2009   
            
            
               BG
            
            
               Официален вестник на Европейския съюз
            
            
               C 312/13
            
         Жалба, подадена на 11 септември 2009 г. от Athinaïki Techniki AE срещу Определение на Първоинстанционния съд (четвърти състав), постановено на 29 юни 2009 г. по дело T-94/05, Athinaïki Techniki AE/Комисия на Европейските общности
   (Дело C-362/09 P)
   2009/C 312/21
   Език на производството: френски
   
      Страни
   
   
      Жалбоподател: Athinaïki Techniki AE (представител: S. A. Pappas, avocat)
   
      Други страни в производството: Комисия на Европейските общности, Athens Resort Casino AE Symmetochon
   
      Искания на жалбоподателя
   
   
               —
            
            
               Да се отмени обжалваното определение,
            
         
               —
            
            
               да бъдат уважени направените пред първата инстанция искания,
            
         
               —
            
            
               да се осъди Комисията да заплати съдебните разноски.
            
         
      Правни основания и основни доводи
   
   Жалбоподателят сочи четири правни основания в подкрепа на жалбата си.
   Според първото правно основание Първоинстанционният съд тълкувал неправилно по-ранната практика на Съда, що се отнася до условията за законосъобразност на оттеглянето на даден административен акт. Действително, за да бъде оттеглянето валидно трябва неправомерността на акта да бъде установена и отмяната му да бъде осъществена в разумен срок. В настоящия случай обаче оттеглянето на акта на Комисията станало повече от четири години след неговото приемане и не били изложени никакви мотиви.
   С второто си правно основание Athinaïki Techniki поддържа, че Първоинстанционният съд е допуснал грешка при прилагане на правото като не се е произнесъл по повдигнатия от него въпрос за злоупотреба с власт. Всъщност като оттеглила спорното решение, Комисията не целяла да оттегли спорния акт, за да спази принципа на законност, а да избегне да бъде подложена на контрол от страна на общностния съд.
   На трето място жалбоподателят установява, че правният му интерес от решение за отмяна на спорното решение на Комисията продължава да е налице, противно на това, което е постановено в обжалваното определение. Последиците от оттеглянето от страна на Комисията на разглеждания акт, действително не могли да се ограничат само до ново започване на процедурата по предварително разследване. От решението за отмяна следвало задължението за Комисията или да открие официалната процедура за разследване на държавните помощи, или да покани съответната държава членка да премахне или да измени съответната помощ. Следователно Първоинстанционният съд допуснал грешка при прилагане на правото като приел, че единствената последица от отмяната на обжалваното решение било задължението за ново започване на предварителна процедура по разследване.
   Накрая жалбоподателят смята, че Първоинстанционният съд е пренебрегнал силата на пресъдено нещо на Решението на Съда по свързаното дело C-521/06 P. Действително от това решение следва, че в рамките на процедурата по разследване на държавите помощи Комисията не е могла да продължава до безкрай едно състояние на административно бездействие. С оттеглянето на обжалваното решение обаче, Комисията се върнала точно към състояние на бездействие и Първоинстанционният съд, като не упражнил спрямо нея никакъв контрол, допуснал още една грешка при прилагане на правото.